[{"text_idx": "#000000", "text": "Rhywun ar dy ochr di"}, {"text_idx": "#000002", "text": "Rhieni wedi gwahanu yn ddiweddar? Teimlo\u2019n ofnus, dryslyd ac yn poeni am weld llai ohonynt? Yn Coda\u2019r Meic yr wythnos hon mae bachgen ifanc yn poeni am beidio gweld ei dad yn dilyn dirywiad ym mherthynas ei rieni. Dyma\u2019n cyngor."}, {"text_idx": "#000003", "text": "Coda\u2019r Meic ydy dy gyfle di i ofyn cyngor am unrhyw beth sy\u2019n dy boeni. Rydym yma i wrando a chynnig cyngor. Mae manylion #codarmeic ar y dudalen hon, ond cofia nad yw\u2019r cyngor yn dod yn syth. Os wyt ti angen cyngor sydyn yna cysyllta a\u0302\u2019r llinell gymorth."}, {"text_idx": "#000005", "text": "Mae mam a dad wedi gwahanu yn ddiweddar. Dwi ddim yn siw\u0302r beth ddigwyddodd ond mae\u2019r berthynas wedi bod yn ddrwg ers sbel. Aeth pethau\u2019n ddrwg, ddrwg iawn un diwrnod a\u2019r ddau ohonynt yn ffrwydro a chael ffrae ofnadwy. Paciodd dad ei bethau a gadael. Mae mam yn flin iawn, yn dweud nad yw byth eisiau ei weld eto, ac nad yw\u2019n cael dod yn o\u0302l."}, {"text_idx": "#000006", "text": "Dwi wedi cael tecst gan dad unwaith neu ddau ers hynny yn dweud sori am adael. Mae\u2019n dweud ei fod yn ceisio sortio ei hun allan. Mae fy chwaer a finnau wedi bod yn disgwyl pythefnos ac yn poeni ei fod yn cychwyn bywyd newydd hebom. Efallai bod mam yn gwneud pethau mor anodd fel y byddai\u2019n hapusach heb bawb. Mae fy chwaer yn 8 ac yn crio bob dydd bron am ei bod eisiau gweld dad. Fel ei brawd mawr, dwi\u2019n ceisio bod yn gryf ond yn poeni na fyddaf yn gweld dad mor aml, neu\u2019n waeth nag hynny, ddim yn ei weld eto. Mae\u2019n amhosib siarad gyda mam, mae\u2019n ei gasa\u0301u. Fedrwch chi helpu pli\u0302s."}, {"text_idx": "#000007", "text": "Diolch am gysylltu gyda Meic am dy rieni\u2019n ffraeo a dy dad yn gadael yn ddiweddar. Gallaf ddychmygu pa mor anodd ydy hyn i ti a dy chwaer fach, yn enwedig gan ei fod wedi digwydd yn eithaf sydyn. Mae\u2019n swnio fel dy fod di\u2019n gwneud dy orau glas i gefnogi dy chwaer. Mae hi\u2019n ffodus iawn i gael brawd mor ofalgar. Er ei fod yn ymddangos yn gyfnod dryslyd ac yn codi ofn ar hyn o bryd, hoffwn dawelu dy feddwl drwy ddweud nad ti yw\u2019r unig un sydd yn teimlo fel hyn. Mae llawer o blant a phobl ifanc yn profi teimladau tebyg pan fydd eu rhieni yn dadlau ac/neu\u2019n gwahanu."}, {"text_idx": "#000008", "text": "Er ei fod yn ymddangos fel bod dy fam a dy dad wedi gwahanu, efallai nad yw hyn yn beth parhaol. Weithiau, mae rhieni angen ychydig o saib o\u2019r berthynas i weithio ar yr anghytundebau er mwyn cael cartref hapus, cariadus i\u2019w hunain a\u2019u plant."}, {"text_idx": "#000009", "text": "Dywedaist fod dy dad wedi gyrru tecst i ddweud sori am adael, a bod mam yn parhau i fod yn flin iawn. Ond, gall hyn newid os ydynt yn gallu gweithio drwy bethau mewn amser. Os ydynt yn penderfynu gwahanu yn barhaol, mae\u2019n debyg bod hyn yn cael ei wneud yn o\u0302l beth sydd orau i ti a dy chwaer."}, {"text_idx": "#000010", "text": "Pan fydd perthynas rhieni yn dirywio, gall gwahanu fod yn benderfyniad doeth. Gall gwrthdrawiad ac anhapusrwydd gael effaith arnyn nhw a\u2019r plant, yn achosi pawb i fod yn drist. Mae rhieni yn gwahanu yn gallu achosi gofid a phoen i blant, ond mewn amser, a gyda chariad a chefnogaeth y ddau riant, mae pethau yn gwella."}, {"text_idx": "#000011", "text": "Mae\u2019n amlwg dy fod di\u2019n poeni na fyddi di\u2019n gweld dy dad mor aml, neu fel yr wyt ti\u2019n ei ddweud \u201c... neu\u2019n waeth nag hynny, ddim yn ei weld eto\u201d. Mae dy dad wedi cadw mewn cysylltiad, yn gyrru neges testun i ddweud sori ac yn egluro ei fod yn ceisio cael trefn ar ei hun. Mae hyn yn dangos ei fod yn awyddus i gadw mewn cysylltiad. Efallai ei fod angen ychydig o amser cyn eich gweld eto."}, {"text_idx": "#000012", "text": "Efallai gallet ti ystyried rhannu dy deimladau gyda dy fam a dy dad a dweud dy fod di\u2019n poeni ac yn gofidio. Efallai eu bod nhw wedi ymgolli yn nheimladau eu hunan ar hyn o bryd. Deallaf dy fod di\u2019n teimlo fel bod codi\u2019r pwnc gyda dy fam yn anodd ond mae gen ti hawl i fynegi dy deimladau a chael rhywun i wrando arnat ti, hyd yn oed os yw\u2019n sgwrs anodd ei gael."}, {"text_idx": "#000013", "text": "Dewisa leoliad ac amser ble bydd gen ti le a phreifatrwydd i siarad am bethau. Heb deimlo dan straen nac wedi dy ruthro, bydd pethau yn rhwyddach. Ceisia gadw\u2019n dawel a bod yn deg am y pethau sydd ar dy feddwl. Gall helpu i ysgrifennu\u2019r pethau hoffet ti ei ddweud ar bapur, fel ei fod yn glir yn dy feddwl. Gallet ti geisio rhoi\u2019r llythyr iddi cyn siarad wyneb yn wyneb."}, {"text_idx": "#000014", "text": "Fel sonnir cynt, mae\u2019n ymddangos fel bod dy dad yn gwneud ymdrech i gadw cysylltiad, sydd yn galonogol. Cysyllta dy dad a cheisio dilyn yr opsiynau uchod eto, mynega dy deimladau a\u2019th feddyliau iddo."}, {"text_idx": "#000015", "text": "Parhau i siarad gyda dy rieni a rhannu dy deimladau gyda nhw. Mae\u2019r ddau yn pryderu amdanat ti, a byddant eisiau sicrhau bod dy chwaer a tithau yn iawn. Beth bynnag fydd yn digwydd, gydag amser, gofod a dull tawel, gobeithiwn y byddet ti a dy chwaer yn gallu cadw mewn cysylltiad a\u0302\u2019ch tad, a\u2019i weld yn rheolaidd."}, {"text_idx": "#000016", "text": "Os wyt ti\u2019n teimlo fel yr hoffet ti siarad gyda rhywun heblaw am dy fam neu dad, gallet ti geisio siarad ag oedolyn gallet ti ymddiried ynddynt yn yr ysgol, fel athro neu gynghorydd. Gallant helpu i wneud synnwyr o unrhyw deimladau."}, {"text_idx": "#000018", "text": "Efallai gall y dudalen wybodaeth yma ar ysgariad a gwahaniad ar wefan Childline helpu."}, {"text_idx": "#000020", "text": "Mae popeth yn newydd, yn wahanol ac ychydig yn ofnus ar hyn o bryd, ond bydd pethau\u2019n gwella. Cofia am bwysigrwydd cyfathrebu cyson gyda\u2019r bobl sydd yn gofalu amdanat ti."}, {"text_idx": "#000021", "text": "Cymera ofal, a dymuniadau gorau i ti a dy deulu."}, {"text_idx": "#000022", "text": "Os wyt ti angen siarad gyda rhywun am unrhyw beth sydd yn dy boeni, yna galwa Meic i siarad gyda chynghorydd cyfeillgar."}, {"text_idx": "#000027", "text": "Oes rhywun yn gwrando arnat ti?"}, {"text_idx": "#000028", "text": "Rhywun i wrando. Rhywun i'th gymryd o ddifrif. Rhywun i roi cyngor."}]